RESOLUCIÓN do 31 de outubro de 2025 pola que se modifica parcialmente a Resolución do 7 de xullo de 2025 pola que se adxudican as axudas da Orde do 26 de decembro de 2024 pola que se establecen as bases para a concesión, en réxime de concorrencia competitiva, das axudas de apoio á etapa predoutoral nas universidades do Sistema universitario de Galicia, nos organismos públicos de investigación de Galicia e noutras entidades do Sistema galego de I+D+i.
Consellería de Educación, Ciencia, Universidades e Formación Profesional — III. Outras disposicións — 25/11/2025

A Orde do 26 de decembro de 2024 (DOG núm. 23, do 4 de febreiro de 2025), da Consellería de Educación, Ciencia, Universidades e Formación Profesional, estableceu as bases para a concesión, en réxime de concorrencia competitiva, das axudas de apoio á etapa predoutoral nas universidades do Sistema universitario de Galicia, nos organismos públicos de investigación de Galicia e noutras entidades do Sistema galego de I+D+i, e procedeu á súa convocatoria para o exercicio 2025.
A Resolución do 7 de xullo de 2025 (DOG núm. 135, do 16 de xullo) adxudicou as axudas de apoio á etapa predoutoral ás entidades que contraten as persoas seleccionadas que se relacionan no seu anexo I.
O artigo 20 das bases da convocatoria establece que, no caso de que se produza algunha renuncia ou outra causa de extinción da relación laboral, a entidade beneficiaria deberá comunicala, mediante escrito motivado da persoa seleccionada, dirixido á Secretaría Xeral de Universidades ou á Axencia Galega de Innovación, segundo corresponda, dentro do prazo máximo de 15 días desde que se produza, e que se poderá adxudicar unha nova axuda de acordo coa prelación sinalada na lista de espera, sempre e cando a renuncia se produza antes do 10 de outubro de 2025. No mesmo artigo tamén se indica que para cubrir estas renuncias se seguirá a prelación das listas de espera definidas no artigo 11.7, tendo en conta que soamente poderán ser cubertas coas solicitudes da lista de espera do órgano instrutor en que se produzan e que a persoa substituta quedará suxeita ás mesmas condicións e polo tempo restante de aproveitamento da axuda.
En consecuencia, atendendo á renuncia recibida na Axencia Galega de Innovación,
Primeiro. Aceptar a renuncia presentada pola entidade beneficiaria das axudas de apoio á etapa predoutoral para o ano 2025 correspondente á persoa seleccionada que se relaciona no anexo I.
Segundo. Adxudicar a axuda á entidade e á persoa candidata situada no primeiro lugar da lista de espera desta convocatoria, que se relaciona no anexo II.
Terceiro. Redistribuír os créditos da aplicación orzamentaria 07.A2.561A.403.0 para atender a solicitude que figura como suplente na Resolución do 7 de xullo de 2025, conforme o disposto no artigo 18 da convocatoria e no artigo 31 do Regulamento da Lei 9/2007, do 13 de xuño, de subvencións de Galicia, tal como se indica na seguinte táboa:
A relación de acrónimos das entidades solicitantes citadas na táboa anterior é a seguinte:
Cuarto. Declarar extinguida a lista de espera ao abeiro desta convocatoria.
Quinto. A data de comezo do novo contrato será o día 1 de decembro de 2025 e a súa duración será dun mínimo dun ano e dun máximo de catro.
Sexto. A entidade beneficiaria da nova axuda deberá remitir un escrito de aceptación da axuda á Axencia Galega de Innovación no prazo de dez días contados a partir do día seguinte ao da publicación desta resolución no Diario Oficial de Galicia e vinculará a persoa seleccionada ao seu organismo mediante a formalización do correspondente contrato.
Sétimo. O artigo 16 das bases da convocatoria establece que as entidades beneficiarias e contratantes das persoas seleccionadas serán as encargadas de presentar as xustificacións correspondentes adecuadas á normativa comunitaria e nacional de aplicación e serán as perceptoras dos fondos para o pagamento dos contratos.
Segundo o establecido no artigo 45.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen que esta se presentase ante o órgano administrativo competente, este requirirá o beneficiario para que, no prazo improrrogable de dez días, a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Oitavo. Contra esta resolución, que esgota a vía administrativa, as persoas interesadas poderán interpoñer un recurso potestativo de reposición ante a persoa titular da Presidencia da Axencia Galega de Innovación, no prazo dun mes a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente un recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 31 de outubro de 2025